Source: https://www.epi.sk/priklad-z-praxe/Priemerny-zarobok-za-dovolenku-pri-vykone-prace-vo-verejnom-zaujme.htm
Timestamp: 2020-07-07 09:35:30+00:00
Document Index: 4695336

Matched Legal Cases: ['§ 1', '§ 4', '§ 30', '§ 29', '§ 7', '§ 30']

Ekonomické právne informácie - Priemerný zárobok za dovolenku pri výkone práce vo verejnom záujme
Ako vypočítať náhradu mzdy za dovolenku zamestnancovi, ktorý pracuje vo verejnej správe?
Autori: Mária Jančíková
Právny stav do: 31. 10. 2009
Dátum publikácie: 12. 3. 2008
Ak osobitné predpisy, ktoré sa vzťahujú na zamestnávateľov a zamestnancov podľa § 1 ods. 1 zákona č. 553/2003 Z. z. o odmeňovaní zamestnancov pri výkone práce vo verejnom záujme, obsahujú ustanovenia o priemernom zárobku alebo o priemernej mzde, je ním funkčný plat podľa § 4 ods. 4 tohto zákona, plat pri výkone inej práce alebo funkčný plat podľa § 30 ods. 3 tohto zákona priznaný zamestnancovi v čase, keď vznikol dôvod na jeho použitie.
Ak sa pri výpočte peňažných plnení vychádza podľa všeobecne záväzných právnych predpisov z priemerného čistého zárobku zamestnanca, zisťuje sa tento zárobok z funkčného platu odpočítaním súm poistného na zdravotné poistenie, nemocenské poistenie a dôchodkové zabezpečenie, príspevku na poistenie v nezamestnanosti, príspevku na doplnkové dôchodkové poistenie a preddavku na daň z príjmov fyzických osôb vypočítaných podľa podmienok a sadzieb platných pre zamestnanca v mesiaci, za ktorý sa tento čistý funkčný plat zisťuje (§ 29 zákona č. 553/2003 Z. z. o odmeňovaní pri výkone práce vo verejnom záujme).
Funkčný plat na účely tohto zákona je súčet tarifného platu, zvýšenia tarifného platu podľa § 7 ods. 7 zákona o odmeňovaní zamestnancov pri výkone práce vo verejnom záujme a príplatkov určených mesačnou sumou, ktorými sú: príplatok za riadenie, príplatok za zastupovanie, osobný príplatok, príplatok za prácu v sťaženom a zdraviu škodlivom pracovnom prostredí, príplatok za prácu v krízovej oblasti, príplatok za zmennosť, príplatok za činnosť triedneho učiteľa. Funkčným platom je aj plat pri vykonávaní inej práce alebo funkčný plat poskytovaný podľa § 30 ods. 3.